b'\n_START_ARTICLE_\nLateranski sporazumi\n_START_PARAGRAPH_\nLateranski sporazumi so dogovori, ki so jih podpisali 11. februarja 1929 predstavniki Kraljevine Italije in Svetega sede\xc5\xbea. Ime so dobili po Lateranu, ve\xc4\x8djem kompleksu vatikanskih zgradb na ozemlju Italijanske republike, katera mu priznava eksteritorialnost. Lateran obsega Lateransko katedralo, Pape\xc5\xbeevo pala\xc4\x8do, Kanoni\xc5\xa1ko pala\xc4\x8do, Visoko rimsko semeni\xc5\xa1\xc4\x8de, Lateransko univerzo in druge objekte. V Pape\xc5\xbeevi pala\xc4\x8di sta podpisala Lateranske sporazume vatikanski dr\xc5\xbeavni sekretar kardinal Pietro Gasparri in ministrski predsednik italijanske kraljevine Benito Mussolini.\n_START_SECTION_\nVsebina sporazumov\n_START_PARAGRAPH_\nLateranski sporazumi, znani \xc5\xa1ir\xc5\xa1emu ob\xc4\x8dinstvu kot Conciliazione (pobotanje), sestojijo iz treh delov, imenovanih Trattato, Convenzione, Concordato. Prvi del, trattato (pogodba), vklju\xc4\x8duje medsebojno priznanje dr\xc5\xbeavnosti in meje, s \xc4\x8dimer nastane nova dr\xc5\xbeava Vatikan, ki obsega 0,44 km\xc2\xb2 v sredi\xc5\xa1\xc4\x8du Rima._NEWLINE_Drugi del, convenzione (priznanje), obravnava finan\xc4\x8dne probleme in predvsem odgovornost za spoliacijo cerkva in cerkvenih posestev vsled italijanskih zakonov. Italijanski predstavniki so se zavezali za pla\xc4\x8dilo od\xc5\xa1kodnine v vrednosti milijarde lir, od katerih 250 milijonov v dr\xc5\xbeavnih obveznicah. Razen tega je bil Vatikan opro\xc5\xa1\xc4\x8den carinskih in drugih davkov na uvo\xc5\xbeeno blago._NEWLINE_Tretji del, concordato (sporazum), je podrobna ureditev odnosov med Italijo in rimokatoli\xc5\xa1ko cerkvijo, strnjena v geslu "svobodna Cerkev v svobodni dr\xc5\xbeavi". Dr\xc5\xbeava je odstopila od dotedanje pravice do potrjevanja \xc5\xa1kofovskih imenovanj in od nabora pripadnikov klera. Obljubljeno je bilo priznanje katoli\xc5\xa1ke vere za dr\xc5\xbeavno vero, kar je pomenilo prilagoditev zakonodaje v zvezi s poroko in s pou\xc4\x8devanjem religije v \xc5\xa1olah. Pripomniti je treba, da je pozneje (1946) republika ob\xc5\xa1la problem dr\xc5\xbeavne vere z izjavo, da so pred zakonom vsi ljudje enaki, ne glede na njihovo vero (\xc4\x8dlen 3 republikanske ustave).\n_START_SECTION_\nVeljava\n_START_PARAGRAPH_\nSporazumi so bili ratificirani dne 7. junija 1929 in so takoj stopili v veljajo. Karabinjeri so predali oblast \xc5\xa1vicarski gardi in zapustili ozemlje. Pape\xc5\xbe je \xc5\xa1e isti dan izdal \xc5\xa1est temeljnih zakonov nove dr\xc5\xbeave.\n_START_SECTION_\nRevizija pogodbe\n_START_PARAGRAPH_\nLeta 1984 sta Italijanska dr\xc5\xbeava in Vatikan sklenila tako imenovani Novi konkordat, ki je prilagodil Lateranske sporazume novim republi\xc5\xa1kim razmeram. Bistvenega pomena je, da je bil izpopolnjen samo konkordat, to je tretji del Lateranskih sporazumov, tisti, ki je urejeval razmerje med dr\xc5\xbeavo in katoli\xc5\xa1ko cerkvijo. V tem okviru je treba razumeti Vatikansko dr\xc5\xbeavo kot predstavnico cerkvene organizacije, v kolikor so bili prej\xc5\xa1nji sporazumi sklenjeni na meddr\xc5\xbeavni ravni. Potrjene oziroma spremenjene so bile razne to\xc4\x8dke konkordata, najva\xc5\xbenej\xc5\xa1a od teh je izjava o lai\xc4\x8dnosti republike (Dodatni protokol, Prva to\xc4\x8dka). S strani dr\xc5\xbeave je bil ta dolgoletni problem re\xc5\xa1en z izrekom Ustavnega sodi\xc5\xa1\xc4\x8da 203/1989, ki je izrecno zagotovil, da je lai\xc4\x8dnost najvi\xc5\xa1je dr\xc5\xbeavno na\xc4\x8delo.'